የችግኝ ተከላው ፕሮግራም ሙሉ በሙሉ በቴክኖሎጂ የሚደገፍ ነው
አዲስ አበባ:- በዛሬው እለት በአገር አቀፍ ደረጃ የሚከናወነው የሁለት መቶ ሚሊዮን ችግኝ ተከላ የመረጃ አሰባሰቡ፣ አተናተኑና አሰረጫጨቱ ሙሉ በሙሉ ዘመኑ ባፈራው ቴክኖሎጂ እንደሚደገፍ ተገለፀ። የአራት ቢሊዮን ችግኝ
ተከላ ብሄራዊ አስተባባሪ ኮሚቴ ትናንት በኢኖቬሽንና ቴክኖሎጂ ሚኒስቴር አዳራሽ በሰጠው መግለጫ እንደተገለጸው፣ ከችግኝ ተከላው ጋር የተያያዘ አገር አቀፍ ወቅታዊ መረጃ ከቀበሌና ወረዳ ጀምሮ ያለው አጠቃላይ እንቅስቃሴና ክንውን በየ3:30 ሰዓት ለህዝብ ይገለፃል። የአስተባባሪ ኮሚቴው አባልና የግብርናና ተፈጥሮ ሀብት
ሚኒስትር አቶ ኡመር ሀሰን እንደገለፁት፣ በአሁኑ ሰአት በአገር አቀፍ ደረጃ ያለው ችግኝ የመትከሉ ዝግጅት ከተያዘው እቅድ በላይ ሲሆን ኦሮሚያ ብቻ እስከ ትላንትና (መግለጫው እስከተሰጠበት) ድረስ 122.86 ሚሊዮን ጉድጓድ አዘጋጅቶ ተከላውን በመጠባበቅ ላይ ይገኛል። ይህ በአገር አቀፍ ደረጃ የሚከናወን ግዙፍ ተግባር ቀበሌ ለወረዳ፣ ወረዳ ለዞን፣ ዞን ለክልል፣ ክልል ለማእከል በሚያደርጉት ልውውጥ ለቴክኒክ ኮሚቴው ከጠዋቱ 12:00 ጀምሮ በየ3:00 ሰዓቱ የደረሱበትን ጣራ ይልካሉ። ኮሚቴውም በየ3:30 ሰዓቱ ለህዝብ ይገለፃል። ሁሉም አሰራር ሳይንሳዊ እንዲሆን ተደርጓል። ይህም የተሰራው በአንድ ሚኒስቴር ሳይሆን አስር ተቋማት ቀን ከለሊት የሰሩት መሆኑን ገልፀዋል። የውሀ
መስኖና ኢነርጂ ሚኒስትር እና የቴክኒክ ኮሚቴው አባል ዶክተር ስለሺ በቀለ እንዳብራሩት በተዘረጋው የመረጃ መሰብሰቢያ ስርአት መሰረት በተገኘው መልእክት የማስተላለፊያ ዘዴ (በስልክ፣ በኢሜይል፣ በድረ-ገፅ) ለማእከል ይላካል፤ ወዲያውኑ መረጃው ተሰብስቦና ተተንትኖ ለመረጃ ፈላጊው የአለም ህብረተሰብ ይለቀቃል። እንደ
ሚኒስትር ስለሺ ማብራሪያ ስንት ሰው ተሳተፈ፣ ስንት ችግኝ፣ የት እና መቼ ተተከለ የሚለው ሁሉ በ20 ደቂቃ
ውስጥ የሚታወቅበት፣ በሰላሳ ደቂቃ ውስጥ ደግሞ ለበላይ የሚላክበት አሰራር ተዘርግቷል። በኤስኤምኤስ (*876*የችግኝ ብዛት*የተተከለበት ሰአት#) የሚደረገው የመልእክት መለዋውጥ ሌላው ሲሆን ይህም በቀጥታ ወደ ኮምፒውተር መጥቶ በቀጥታ ወደ ዳታ ማእከል ይገባል። ከዛም ይሰላል፣ ይጣራል፣ ይረጋገጣል፣ በአስተባባሪው ኮሚቴ አማካኝነት በሚዲያዎች በኩል ለህዝብ ይለቀቃል፤ በድረ-ገፅም ይጫናል። ይህም በተለይ የአለምን ክብረ ወሰን ከመስበር አንፃር ያለውን ሁኔታ የሚከታተሉ ወገኖች ግልፅ እንዲሆንላቸው ያግዛል። የኢትዮጵያ ስፔስ ሳይንስ እና ቴክኖሎጂ ኢንስቲትዩት ዋና ዳይሬክተርና የቴክኒክ ኮሚቴው አባል ዶክተር ሰለሞን በላይ እንዳሉት፣ ሁሉም ነገር በዘመናዊ ቴክኖሎጂ አሰራር ላይ የተመሰረተ ሲሆን፤ ስንት ታቅዶ ምን ያህል ተሰራ፣ የት ክልል ምን ተደረገ፣ ችግኞቹ እየተተከሉበት ያሉበትን፣ ከተተከሉም በኋላ ስላሉበት ደረጃ በሰከንድ፣ በሰአት፣ በቀን ያለውን መረጃ ከሳይት ጀምሮ እስከ ላይ ድረስ ያለውን ሁኔታ ማወቅ የሚቻልበት አሰራር ነው ተግባራዊ የተደረገው። ማንኛውም አካል የተሳሳተ መረጃ ማስተላለፍ አይችልም። የመልሶ ማረጋገጫ አሰራሮች ሁሉ በተሟላ ሁኔታ እንዲገኙ ነው የተሰራው። በየደረጃው ላሉ አካላትም ባላቸው ሊንክ (ትስስር) መሰረት ይደርሳቸዋል፤ የጠቅላይ ሚኒስትር ፅህፈት ቤትም መረጃ ይደርሰዋል። ሌላው በመግለጫው ላይ ተገኝተው ማብራሪያ የሰጡት የኦሮሚያ ግብርና ቢሮ ሀላፊ አቶ ዳባ ደበሌ ሲሆኑ ቦታዎች በጂ.አይ.ኤስ መለየታቸውን፣ ሁለት ቢሊዮን ችግኝ ለመትከል ዝግጅቱ መጠናቀቁንና አስፈላጊው ህዝብን የማስተባበር ስራም የተጠናቀቀ መሆኑን ተናግረዋል። የአረንጓዴ አሻራ ችግኝ ተከላ ፕሮግራሙ በዛሬው እለት ብቻ ተተክሎ የሚያበቃ አለመሆኑ ከአተስባባሪ ኮሚቴው የተገለፀ ሲሆን፣ ይህ ፕሮግራም ከአራት ሳምንት በኋላ ዛሬ የተተከሉት ችግኞች ምን ደረጃ ላይ እንደሚገኙ፣ ለምተዋል፣ ጠፍተዋል፣ በሌላ መተካት አለባቸው? የሚለውን ለማየትና መፍትሄ ለመስጠት ተመሳሳይ ፕሮግራም ይኖራል። ህዝቡ በነቂስ
ወጥቶ አሻራውን ያኖርበታል
ተብሎ የሚጠበቀው የ200 ሚሊዮን
ችግኝ ተከላ ፕሮግራም
የመንግስት ባለስልጣናት፣ የሃይማኖት
አባቶች፣ አርቲስቶች፣ የውጭ
አገር ተወላጆችና ዲፕሎማቶች
የሚሳተፉበት ሲሆን፣ ሂደቱን
በተመለከተ መገናኛ ብዙሀን
በ24 ጊዜያዊ ጣቢያዎች
ላይ በመገኘት ወቅታዊ
መረጃዎችን ለህዝብ እንደሚያስተላልፉ
ተገልጿል፡፡ ጠዋት በ3:30፣
6:30 በ9:30 እና 12:30 ላይ
ከሚመለከተው አካል ወቅታዊ
መረጃ ለህዝብ እንደሚተላለፍም
ለማወቅ ተችሏል።አዲስ ዘመን ሀምሌ 22/2011